Іс № 2-322/2015

Ш Е Ш І М

Қ А З А Қ С Т А Н Р Е С П У Б Л И К А С Ы А Т Ы Н А Н

2015 жылғы 11 қараша Аққыстау селосы

Атырау облысы Исатай аудандық соты құрамында төрағалық етуші судья Ж.Е.Мухаметова, хатшылықта Ж.Изимова болып, жауапкерлер А.Азербаев пен К.А.Азербаеваның қатысуларымен сот ғимаратында ашық сот отырысында дыбыс-бейне жазба қондырғысын қолданып, талап қоюшы Азербаев Серик Алиевичтің жауапкерлер Азербаев Али және Азербаева Кымбат Алиевнаға мұраны қабылдау мерзімін қалпына келтіру және мұрадан бас тарту мерзімін ұзарту туралыталап арызы бойынша азаматтық ісін қарап, соттың

АНЫҚТАҒАНЫ:

Талап қоюшы Азербаев Серик Алиевич талап арызында, анасы Азербаева Кунсулу 09 мамыр 2009 жылы қайтыс болғанын, анасының атында Исатай ауданы, Аққыстау селосы, Теміржол мөлтек ауданы, 3 үйдің 4 пәтерінде үлесі қалғанын, үйдің үлесін өзіне аудару үшін Исатай аудандық нотариалдық кеңсесіне барғанын, нотариус мұраны қабылдау мерзімі мен басқа мұрагерлердің мұрадан бас тарту мерзімі өтіп кеткенін айтқанын көрсетіп, анасынан қалған мұраны қабылдау мерзімін қалпына келтіруді және басқа мұрагерлердің мұрадан бас тарту мерзімін ұзартуды сұраған.

Сот отырысына талап қоюшы Азербаев Серик Алиевич келмеген, сотқа жолдаған арызында талап арызын толық қуаттайтыны және істі талап қоюшының қатысуынсыз қарауды сұраған. Сондықтан сот Қазақстан Республикасының Азаматтық іс жүргізу кодексінің (әрі қарай - АІЖК) 187-бабының 5-бөлігінің талабына сәйкес, істі талап қоюшының қатысуынсыз қарауды жөн көреді.

Сот отырысында жауапкер Азербаев Али талапты мойындап, жұбайы Азербаева Кунсулу 09.05.2009 жылы қайтыс болғанын, Исатай ауданы, Аққыстау селосы, Теміржол мөлтек ауданы, 3 үйдің 4 пәтері өзінің атағында екенін, бірақ бұл үйде қайтыс болған жұбайыныңда үлесі бар екенін, бұл үйде жұбайы қайтыс болғанға дейінде одан кейінде баласы Азербаев Серикпен бірге тұратынын, одан басқа Қымбат есімді қызы бар екенін, бір қызы ертеректе қайтыс болғанын, одан басқа балалары жоқ екенін, өзі жұбайының үлесінен бас тартатынын көрсетіп, баласы С.Азербаевқа мұраны қабылдау мерзімін қалпына келтіруді, өзіне мұрадан бас тарту мерзімін ұзартуды сұрады.

Сот отырысында жауапкер Азербаева Кымбат Алиевна талапты мойындап, анасы 09.05.2009 жылы қайтыс болғанын, Исатай ауданы, Аққыстау селосы, Теміржол мөлтек ауданы, 3 үйдің 4 пәтерінде үлесі қалғанын, қазір ол үйде інісі Серік пен әкесі тұратынын, өзінің мұра бойынша дауы жоқ екенін, мұраны қабылдау және бас тарту мерзімін білмегендіктен өткізіп алғандарын, анасының үлесінен бас тартатынын көрсетіп, талапты қанағаттандыруды сұрады.

Іс құжаттарын зерттеп, жауапкерлердің түсініктемесін тыңдап келесі тұжырымға келеді.

Сот отырысында меншік иесі туралы мәліметтерге сай Атырау облысы, Исатай ауданы, Аққыстау селосы, Теміржол мөлтек ауданы, 3 үйдің 4 пәтердің иесі 05.05.1930 жылы туған Азербаев Али, көппәтерлі тұрғын үйдегі пәтерге берілген төлқұжатқа сай 09 мамыр 2009 жылы қайтыс болған Азербаева Кунсулудың бұл пәтерде үлесі бар екені, ол қайтыс болғаннан кейін оның үлесін баласы Азербаев Серик Алиевич қабылдап алғаны анықталды.

Сондай-ақ, іс материалдарындағы 14 мамыр 2009 жылғы қайтыс болу туралы куәлікке сай Азербаева Кунсулу 09 мамыр 2009 жылы қайтыс болған, туу туралы куәліктің көшірмесіне және басқа да істің материалдарына сәйкес, талап қоюшы С.Азербаев пен жауапкер К.Азербаеваның шешесі екендігі, ал неке туралы куәлікке сай жауапкер А.Азербаевтың жұбайы екені көрінеді. Оның заң бойынша бірінші кезектегі мұрагерлері оның жолдасы мен ұл-қыздары - Азербаев Али, Азербаев Серик Алиевич және Азербаева Кымбат Алиевна.

09 мамыр 2009 жылы Азербаева Кунсулу қайтыс болғаннан кейін қалған мұраны талап қоюшы С.Азербаев қабылдап алғаны, ал жауапкерлер А.Азербаев пен К.Азербаева қалған мұраны дауламайтыны, өз үлестерінен бас тартатыны анықталды.

Сот отырысында талап қоюшы мұраны қабылдау мерзімін заңмен белгіленгенін білмей өткізіп, мұраны ресімдеу үшін нотариусқа барғанда соңғы өзіне мұраны қабылдау мерзімін және басқа мұрагерлердің мұрадан бас тарту мерзімін өткізіп алғаны жөнінде түсіндіргені анықталды.

Қазақстан Республикасының АК-нің (әрі қарай – АК) 1072-3-бабына сәйкес егер мұрагер мұраны қабылдау үшiн белгiленген мерзiмдi (осы Кодекстiң 1072-2-бабы) дәлелдi себептер бойынша өткiзiп алған болса және мұраны қабылдау үшiн белгiленген мерзiмдi өткiзiп алған мұрагер бұл мерзiмдi өткiзу себептерi жойылғаннан кейiн алты айдың iшiнде сотқа жүгiнген жағдайда осы мерзiмдi өткiзiп алған мұрагердiң өтiнiшi бойынша сот бұл мерзiмдi қалпына келтiре алады және мұрагер мұраны қабылдады деп тани алады.

 АК-нің 1074-бабына сәйкес мұрагер мұра ашылған күннен бастап алты айдың ішінде мұрадан бас тартуға құқылы. Дәлелдi себептер болған жағдайда бұл мерзімді сот ұзартуы мүмкін, алайда бұл екі айдан аспауға тиіс.

АК-нің 1074-бабының 7,8-бөлігінің талаптарына сәйкес мұрагер мұраның басқа бөлiгi мұраға қалдырылуына қарамастан, үстелу құқығы бойынша өзiне тиесiлi мұрадан бас тартуға құқылы (осы Кодекстiң 1079-бабы). Осы бапта көзделген жағдайларды қоспағанда, мұраның бiр бөлігінен бас тартуға, мұрадан Ескерту жасап немесе шарт қойып бас тартуға жол берiлмейдi.

Тараптардың арасында өсиет бойынша дау жоқ. Жауапкерлер мұрадағы өз үлестерінен бас тартып, мұрадан бас тарту мерзімін ұзартуды сұрап отыр. Қазақстан Республикасы Жоғарғы Сотының 2009 жылғы 29-маусымдағы N 5 «Соттардың мұрагерлік туралы заңнаманы қолдануының кейбір мәселелері туралы» Нормативтік қаулысында арыз қанағаттандырылған жағдайда сот шешімнің қарар бөлігінде мерзімнің қалпына келтірілгендігі және мұрагердің мұраны қабылдағаны танылғандығы көрсетіледі.

Істің мұндай тұрғысында, сот талап арызда көрсетілген негіздерді ескере отырып С.Азербаевтың мұраны қабылдау үшiн белгiленген мерзiмдi, жауапкерлер А.Азербаев пен К.Азербаева мұрадан бас тарту мерзімін өткiзiп алу себептері дәлелдi, сол себептен талап арызы қанағаттандырылуға жатады деп табады.

Жоғарыдағылардың негізінде және ҚР АІЖК-нің 216-221 баптарын басшылыққа алып, сот

Ш Е Ш І М Е Т Т І :

Азербаев Серик Алиевичтің мұраны қабылдау мерзімін қалпына келтіру және мұрадан бас тарту мерзімін ұзарту туралы талабы қанағаттандырылсын.

Азербаев Серик Алиевичтің 09 мамыр 2009 жылы қайтыс болған анасы Азербаева Кунсулудың атына тіркелген қандай да болмасын мұралық мүліктеріне мұраны қабылдау мерзімі қалпына келтірілсін және мұраны қабылдаған деп танылсын.

Азербаев Али және Азербаева Кымбыт Алиевнаға 09 мамыр 2009 жылы қайтыс болған Азербаева Кунсулудың атына тіркелген қандай да болмасын мұралық мүліктерінен бас тарту мерзімі қалпына келтірілсін.

Азербаев Али және Азербаева Кымбыт Алиевнаға 09 мамыр 2009 жылы қайтыс болған Азербаева Кунсулудың атына тіркелген қандай да болмасын мұралық мүліктерінен бас тарту мерзімі екі айға ұзартылсын.

Шешімге көшірмесі тараптардың қолына табысталған күннен бастап, он бес күн ішінде Атырау облыстық сотының азаматтық және әкімшілік істер жөніндегі апелляциялық сот алқасына шешім шығарған сот арқылы Қазақстан Республикасы азаматтық іс жүргізу кодексінің 334, 335 баптарының талаптарын сақтай отырып апелляциялық шағым беруге немесе наразылық келтіруге болады.

### Судья Ж.Е.Мухаметова

Көшірмесі дұрыс:

### Судья Ж.Е.Мухаметова

Анықтама.

Шешім заңды күшіне енген жоқ.

### Судья Ж.Е.Мухаметова

Шешім көшірмесі « » 2015 жылы берілді.

Шешім 201\_\_жылдың « » күні заңды күшіне енді.

### Судья Ж.Е.Мухаметова